Komunikazzjoni mill-Kummissjo lill-Parlament Ewropewni u lill-Kunsill - Li tindirizza l-isfida ta’ l-iskarsezza ta’ ilma u n-nixfa fl-Unjoni Ewropea - Sommarju tal-valutazzjoni ta' l-impatt {KUMM(2007) 414 finali} {SEG(2007) 993} /* SEK/2007/0996 finali */





[pic] | KUMMISSJONI TAL-KOMUNITAJIET EWROPEJ | Brussel 18.7.2007 SEG(2007) 996 DOKUMENT TA’ ĦIDMA MILL-PERSUNAL TAL-KUMMISSJONI Dokument ta' akkumpanjament tal- KOMUNIKAZZJONI MILL-KUMMISSJO LILL-PARLAMENT EWROPEWNI U LILL-KUNSILL Li tindirizza l-isfida ta’ l-iskarsezza ta’ ilma u n-nixfa fl-Unjoni Ewropea Sommarju tal-valutazzjoni ta' l-impatt {KUMM(2007) 414 finali}{SEG(2007) 993} SOMMARJU EżEKUTTIV Din il-Valutazzjoni ta’ l-Impatt (IA) ġiet ippreparata mis-servizzi tal-Kummissjoni biex jappoġġjaw il-Komunikazzjoni dwar l-Iskarsezza ta’ Ilma u n-Nixfa. 1. KWISTJONIJIET TA' PROċEDURA - Waqt il-Kunsill Ambjent tad-9 ta’ Marzu 2006, xi wħud mill-Istati Membri sejħu għal azzjoni Ewropea dwar l-iskarsezza ta’ ilma u n-nixfa. Il-Kummissjoni ppreżentat analiżi preliminari waqt il-Kunsill Ambjent tas-27 ta’ Ġunju 2006 u ħabbret li sa Lulju 2007 biħsiebha tadotta Komunikazzjoni dwar l-iskarsezza ta’ ilma u n-nixfa. - L-iżvilupp tal-Komunikazzjoni rrispetta bis-sħiħ l-istandards minimi għall-konsultazzjoni. Il-Kummissjoni organizzati tliet laqgħat ma’ dawk kollha involuti u ma’ l-Istati Membri, li b’hekk setgħu jikkontribwixxu b’mod attiv għall-proċess. - Il-passi meħtieġa biex jiġu żviluppati aktar politiki u miżuri li jindirizzaw l-iskarsezza ta’ ilma u n-nixfa, fi kwalunkwe każ, jeħtieġu valutazzjonijiet ta' l-impatt rigorużi u addizzjonali ta' xi miżuri magħżula. - Din il-valutazzjoni tal-Komunikazzjoni dwar l-iskarsezza ta’ ilma u n-nixfa għandha għalhekk tkun ibbażata proporzjonalment fuq it-tagħrif preliminari u l-esperjenza miksuba sa issa. - Kmieni fl-2007, il-Kummissjoni nediet studju sabiex tikkwantifika l-potenzjal ta’ l-iffrankar ta’ ilma madwar l-Ewropa. Studju ieħor se jikkunsidra d-differenzi reġjonali fil-potenzjal ta’ l-iffrankar ta’ ilma. L-inklużjoni ta’ xenarji li jittestjaw l-effettività tan-nefqa ta’ diversi miżuri se tipprovdi tagħrif siewi għal aktar konsiderazzjoni sa l-aħħar ta' l-2007. - Fil-5 ta’ Ġunju 2007, il-Bord tal-Valutazzjoni ta’ l-Impatt adotta opinjoni dwar il-verżjoni ta’ l-abbozz tal-Valutazzjoni ta’ l-Impatt tal-Komunikazzjoni. Ir-rakkomandazzjonijiet kollha li saru għal titjib ġew integrati kompletament fil-valutazzjoni ta’ l-impatt. 2. LIEMA PROBLEMA HIJA MISTENNIJA LI TIġI INDIRIZZATA MILL-KOMUNIKAZZJONI? - S'issa ġew identifikati 33 baċir tax-xmara effettwati bl-iskarsezza ta’ ilma. Dawn jirrapreżentaw erja totali ta’ 460 000 km2 (madwar 10% tal-erja totali ta’ l-UE) u għandhom popolazzjoni globali ta’ 82 miljun (madwar 16.5% tal-popolazzjoni totali ta’ l-UE). - Bosta Stati Membri rraportaw perjodi ta’ nixfa li seħħew mill-1976 'il hawn. Mill-2000 sa l-2006, medja ta’ 15% ta’ l-erja totali ta’ l-UE u medja ta’ 17% tal-popolazzjoni globali ta’ l-UE kienu effettwati minn nixfiet. - Id-distribuzzjoni ġeografika u temporali tar-riżorsi ta’ l-ilma madwar l-Ewropa huma waħda mir-raġunijiet ewlenin għal tħassib dwar skarsezza ta' ilma u nixfa. - Barra minn hekk, il-politiki ta’ pprezzar ta’ l-ilma sikwit ma jirriflettux il-livell ta’ sensittività ta’ riżorsi ta’ l-ilma fuq livell lokali. Il-prinċipju ta’ l-‘utent iħallas’ rari jintuża. Dawn il-lakuni jwasslu għal ġestjoni ħażina tar-riżorsi ta’ l-ilma, anke jekk id-Direttiva ta’ Qafas dwar l-Ilma (WFD) tipprovdi l-prinċipji biex jitwaqqfu strumenti ekonomiċi effettivi. - L-ippjanar ta' l-użu ta' l-art u l-allokazzjoni ta’ ilma bejn setturi ekonomiċi mhux xieraq joħloq żbilanċi bejn il-ħtieġa għall-ilma u r-riżorsi ta’ l-ilma eżistenti. - L-akbar użu huwa mill-Agrikoltura (b’64%). Wara jiġu l-enerġija (20%), il-provvista pubblika ta' l-ilma (12%) u l-industrija (4%). It-turiżmu aktarx li jżid ħafna d-domanda għall-estrazzjoni ta’ l-ilma, partikolarment fin-nofsinhar ta’ l-Ewropa u fiż-żoni ta’ max-xtut fejn ir-riżorsi ta’ ilma ħelu huma limitati. - Madwar l-Ewropa, hemm potenzjal enormi għall-iffrankar ta’ ilma. L-Ewropa għadha taħli mill-anqas 20% ta’ l-ilma tagħha minħabba ineffiċjenza. - F’termini ġenerali, hemm nuqqas ta’ konsistenza u xi drabi effetti kontraproduttivi wkoll fuq il-ħarsien tar-riżorsi ta’ l-ilma, minħabba nuqqas ta’ integrazzjoni ta' problemi relatati ma' l-ilma fil-politiki settorali li għandhom x’jaqsmu ma’ l-ilma. - Fir-rigward ta’ perjodi ta’ nixfa, dawn sikwit jiġu solvuti permezz ta’ strateġija ta’ ġestjoni ta’ kriżi ddettata minn nuqqas ta’ preparazzjoni f’waqtha f’każijiet estremi. - Is-sitwazzjonijiet ta’ skarsezza ta’ ilma li seħħew fil-livell tal-baċiri tax-xmara diġà kellhom impatti notevoli fuq l-ekonomija, is-soċjetà u l-ambjent, b’effetti konsegwenti fuq l-ispejjeż. - In-nixfiet iħallu impatti ekonomiċi, soċjali u ambjentali immedjati u sinifikanti li jistgħu jibqgħu jinħassu anke wara li jintemm il-perjodu ta’ nixfa. - L-impatt dirett ekonomiku ta’ perjodi ta’ nixfa f’dawn l-aħħar tletin sena huwa stmat għal minimu ta’ EUR 100 biljun. Politika ta’ ebda bidla - Bħala total, il-proporzjon ta’ żoni Ewropej ta’ baċiri tax-xmara fil-kategorija ta’ kriżi qawwija ta’ ilma aktarx li ser jiżdied minn 19% illum għal 34-36% sa l-2070ijiet. - L-impatti ta’ l-iżvilupp ekonomiku u soċjali fuq ir-riżorsi ta’ l-ilma jistgħu jkollhom l-istess effett bħall-bidliet fid-disponibbiltà ta’ l-ilma minħabba bidla fil-klima. - Il-pajjiżi fix-Xlokk ta’ l-Ewropa jistgħu jkunu ż-żona bl-akbar żieda fi pressjoni fuq ir-riżorsi ta’ l-ilma fid-deċenni li ġejjin. - Id-WFD tipprovdi l-għodod kollha meħtieġa biex tintlaħaq ġestjoni verament sostenibbli ta’ l-ilma. Madankollu, l-implimentazzjoni ta' dawn l-għodod (b'mod partikolari l-ipprezzar ta' l-ilma u l-irkupru ta' l-ispejjeż) bl-aktar mod effettiv, tibqa' sfida. Jekk kollox jibqa' l-istess, il-problema aktarx li tevolvi kif ġej: - L-ippjanar ta’ l-art mhux xieraq jibqa' mifrux madwar xi wħud mill-baċiri tax-xmara li l-aktar li għandhom skarsezza ta’ ilma. - Ikomplu l-ħala u ineffiċjenza sinifikanti ta’ ilma fi djar u f’bosta setturi ekonomiċi. 3. GħANIJIET Il-proposta ssegwi l-għanijiet ta' politika ġenerali li ġejjin: - Li tindirizza ż-żieda fl-impatti ta’ l-iskarsezza ta’ ilma u n-nixfa fl-Unjoni Ewropea - Li tiżgura l-ħarsien tar-riżorsi ta’ ilma disponibbli fuq il-medda t-twila. - Li tiżgura l-provvista sostenibbli ta’ ilma madwar l-Ewropa u tippromwovi l-użi sostenibbli ta’ ilma L-għanijiet speċifiċi huma: - Li tippreparana għal aktar nixfiet fil-futur - Li ttaffi l-impatti kollha ta' l-iskarsezza ta' ilma u n-nixfa fuq l-ambjent, l-ekonomija u s-soċjetà - Li toħloq l-kondizzjonijiet għal żvilupp sostenibbli ekonomiku u soċjali madwar l-Ewropa f’kuntest ta’ bidla fil-klima u sitwazzjonijiet dejjem jiżdiedu ta’ skarsezza ta’ ilma u nixfa L-għanijiet operattivi jinkludu: - L-identifikazzjoni tal-miżuri l-aktar xierqa u effettivi fin-nefqa sabiex nindirizzaw il-kwistjonijiet ta’ l-iskarsezza ta’ ilma u n-nixfa b’mod effettiv - Il-konsiderazzjoni ta’ prijoritajiet jew ġerarkija possibbli li jiggwidaw it-tfassil tal-politika fid-dawl ta’ disponibbiltà ta’ ilma fil-livell tal-baċir tax-xmara. 4. LIEMA HUMA L-GħAżLIET TA’ POLITIKA EWLENIN DISPONIBBLI BIEX JINTLAħQU L-GħANIJIET? Flimkien max-xena ta’ ‘politika ta’ ebda bidla’, ġew identifikati tliet għażliet. - Għażla A: ‘Provvista ta’ l-ilma biss’ F’din l-għażla l-miżuri kkonsidrati jikkonsistu fi: - Iż-żieda fl-iżvilupp ta’ provvista ta’ ilma ġdida abbażi l-leġiżlazzjoni eżistenti ta’ l-UE - Is-sostenn ta’ żvilupp mifrux ta’ provvisti ta’ ilma ġodda, waqt li tingħata prijorità lill-allokazzjoni ta’ fondi ta’ l-UE u nazzjonali. - Għażla B: ‘Politiki ta’ pprezzar ta’ l-ilma biss’ Il-miżuri kkonsidrati f'din l-għażla jkopru: - Ipprezzar effettiv ta’ l-ilma - Irkupru ta’ l-ispejjeż - Għażla C: Strateġija integrata Il-miżuri kkonsidrati jinkludu: - il-prevenzjoni ta’ nixfiet - is-sostenn effiċjenti ta’ l-allokazzjoni ta’ l-ilma u ta’ l-ippjanar sostenibbli ta’ l-użu ta’ l-art - it-trawwim ta' teknoloġiji u prattiki effiċjenti għall-ilma - il-ħolqien ta' kultura għall-iffrankar ta' ilma fl-Ewropa - provvista ta’ ilma ġdida 5. ANALIżI TA' L-IMPATTI 5.1. Għażla A: ‘Provvista ta’ l-ilma biss' L-impatti ambjentali - Il-ġibjuni għandhom rwol importanti fil-provvista pubblika ta’ l-ilma, l-irrigazzjoni u l-użi industrijali. Madankollu, il-bini ta’ digi u t-trasferimenti ta' ilma jista' jkollhom implikazzjonijiet serji għat-tħaddim ta' ekosistemi ta' ilma ħelu fil-baċir tax-xmara u għall-impatti negattivi fuq l-istat ekoloġiku ta' ilmijiet. - Minħabba l-inċertezza attwali ta’ l-impatt ambjentali li jħallu s-soluzzjonijiet alternattivi kollha bħal desalinizzazzjoni – inkluż l-ammont użat ta’ enerġija – u, b’estensjoni, il-kompatibbiltà tagħha mal-Politika ta’ l-Enerġija għall-Ewropa, jeħtieġ li ssir aktar ħidma ta’ evalwazzjoni ta’ riskju qabel ma l-Kummissjoni tieħu kwalunkwe pożizzjoni definittiva. L-impatti ekonomiċi - L-impatti ekonomiċi fuq medda qasira, ma' l-ewwel daqqa t'għajn, mistennija li jkunu pożittivi. Kwalunkwe provvista ta’ ilma ġdida tista' tgħin fl-iżvilupp ta’ attivitajiet fiż-żona ta’ madwar l-infrastruttura l-ġdida. - Madankollu, id-digi u t-trasferimenti ta’ ilma joħolqu xi żvantaġġi kif intwera b’mod notevoli mill- World Commission on Dams (il-Kummissjoni Dinjija dwar id-Digi). Bosta proġetti eżistenti juru żvantaġġi oħra tas-soluzzjonijiet alternattivi. - Fl-Ewropa, ftit huma l-opportunitajiet previsti għal provvisti ta' ilma ġodda u sinifikanti li ma jwasslux għal żieda ta’ pressjoni fuq ir-riżorsi ta’ ilma li diġà huma sensittivi u għall-konsum tar-riżorsi li jibqa’, sa kemm jispiċċaw. Hemm bżonn li jiġu identifikati opportunitajiet ġodda 'l hinn mill-Ewropa, f’pajjiżi ġirien li għad għandhom provvista suffiċjenti ta’ ilma, bħar-Russja. - Riżultat mistenni huwa li xi setturi ekonomiċi jistgħu jiddeċiedu, fid-dawl ta’ profitti baxxi li toffri l-attività tagħhom, li jagħmlu delokalizzazzjoni parzjali jew totali (ta' l-attivitajiet tagħhom) barra mill-Ewropa sabiex jiksbu prezzijiet ta’ ilma irħas. L-impatti soċjali - L-impatti diretti fuq is-soċjetà fuq il-medda l-qasira huma mistennija li jkunu pożittivi, jekk għan wieħed ta’ l-infrastruttura l-ġdida huwa dak li jipprovdi provvista pubblika ta’ ilma. Attivitajiet ekonomiċi ġodda jistgħu jiżviluppaw u jsostnu l-ħolqien ta’ impjiegi ġodda. Madankollu, il-benefiċċji jistgħu jkunu limitati jekk l-iżvilupp ta’ provvista ta’ ilma ġdida jinvolvi trasferimenti ta’ spejjeż minn xi setturi ekonomiċi għal-dak domestiku, jew, fil-każ ta’ trasferimenti ta’ ilma, kull meta jinħolqu konflitti soċjali u politiċi bejn baċiri donaturi u dawk riċevituri. 5.2. Għażla B: ‘Politiki ta’ pprezzar ta’ l-ilma biss’ - L-impatti ta’ politiki ta’ pprezzar ta’ l-ilma jvarjaw skond il-kuntest soċjoekonomiku u l-kondizzjonijiet naturali. - Il-politiki ta’ pprezzar ta’ l-ilma weħidhom ġeneralment ma jkunux suffiċjenti biex jindirizzaw l-iskarsezza ta’ ilma u n-nixfa kompletament, iżda jistgħu jkunu effettivi jekk jitħaddmu flimkien ma' għażliet komplimentari. L-impatti ambjentali - Fl-agrikoltura, l-implimentazzjoni ta' pprezzar ta’ l-ilma twassal għal tibdiliet fl-użu ta’ l-art għall-użi ta’ valur ogħla. Madankollu, il-prezzijiet attwali huma ta’ spiss ħafna irħas mil-livell li fih l-iffrankar ta’ ilma jkun konsiderazzjoni finanzjarja sinifikanti għall-bidwi. - Id-dejta disponibbli turi wkoll li l-konsum domestiku ta’ l-ilma jonqos meta jiġu introdotti miters għall-kejl. Madankollu, huwa possibbli li wieħed jiddetermina l-livell li taħtu, prezzijiet ogħla ma jeffettwawx il-livelli ta’ konsum. - Hemm evidenza li d-domanda ta' l-industrija għall-ilma hija ta' natura elastika. Il-firxa ta’ alternattivi possibbli tidher li għandha rwol importanti. L-impatti ekonomiċi - L-implimentazzjoni ta’ politika ta’ pprezzar ta’ l-ilma li tkopri kemm spejjeż ambjentali kif ukoll dawk li jirriżultaw minn skarsezza, tista’ tipproduċi allokazzjoni effiċjenti ta’ riżorsi, li twassal għal żieda fil-benessri soċjali. L-analiżi ta’ każijiet dwar l-impatt makroekonomiku ta’ l-agrikoltura sostenibbli f’xi Stati Membri, turi li l-konverżjoni ta' skala kbira ta’ art li tinħadem għall-agrikoltura sostenibbli, permezz ta’ internalizzazzjoni ta’ politiki ġġib magħha benefiċċji ekonomiċi. L-impatti soċjali - L-Artikolu 9 tad-WFD jistipula l-kondizzjonijiet għall-irkupru ta’ l-ispejjeż tas-servizzi ta’ l-ilma. Jispeċifika inter alia li l-Istati Membri jeħtieġu li jikkonsidraw l-effetti soċjali, ambjentali u ekonomiċi ta’ l-irkupru. L-Istati Membri għalhekk jitħallew jaġġustaw il-politiki ta’ pprezzar ta’ l-ilma tagħhom abbażi ta' konsiderazzjonijiet soċjali. 5.3. Għażla C: Strateġija integrata Il-potenzjal ta’ l-iffrankar ta’ ilma u ta’ effiċjenza fl-ilma - Il-valutazzjoni tal-potenzjal ta’ l-iffrankar ta’ ilma fl-Ewropa li jirriżulta mill-implimentazzjoni ta’ miżuri xierqa turi li mill-anqas 20% ta’ l-ilma jista' jiġi ffrankat. - It-tnaqqis fid-domanda għall-ilma huwa possibbli mingħajr ma jeffettwa attivitajiet ekonomiċi attwali u jista’ jwassal għal benefiċċji ekonomiċi, soċjali u ambjentali. - Il-ħela ta’ ilma jista’ jitqies bħala spiża addizzjonali (flimkien ma' esplojtazzjoni, provvista u pproċessar) u l-potenzjal ta’ tfaddil finanzjarju huwa enormi. - Ta’ sikwit, il-ġestjoni tad-domanda għall-ilma tidher li għandha aktar vantaġġi ekonomiċi milli kieku tiżdied il-provvista ta’ l-ilma. Il-ftit studji li saru dwar dan il-paragun juru differenzi ta’ 1-3, jew anke ta’ 1-10 bejn in-nefqa għal kull metru kubu ‘ffrankat’ u ‘pprovdut’. L-impatti ekonomiċi Ta' min ifakkar tabilħaqq li l-implimentazzjoni ta' miżuri speċifiċi teħtieġ id-definizzjoni ta' miżuri ta' akkumpanjament xierqa li jqisu fatturi speċifiċi reġjonali, settorali u soċjali. Dawn il-miżuri jeħtieġu aktar valutazzjoni. - Il-politiki settorali joffru opportunitajiet li jindirizzaw kwistjonijiet dwar l-iskarsezza ta' ilma u n-nixfa. Madankollu, hemm skop għal aktar aġġustamenti biex itejbu l-effiċjenza ta’ dawn il-politiki biex isolvu kwistjonijiet ta’ kwantità ta’ ilma. - Riformi suċċessivi tal-PAK u b’mod partikolari l-appoġġ għall-iżvilupp rurali kkontribwixxew għal titjib fis-sitwazzjoni. Madankollu, il-ġbid żejjed ta’ ilma minn taħt l-art jibqa’ problema, anke minħabba li xi Stati Membri ma applikawx il-prinċipju tad-diżakkoppjament bis-sħiħ. Aġġustamenti fil-ġejjieni tal-PAK u ta' l-‘Eżami tas-Saħħa (Health Check)’ ta' l-2008 jistgħu jipprovdu l-opportunitajiet biex jiġi eżaminat kif jistgħu jiġu integrati aħjar il-kwistjonijiet tal-kwantità ta’ ilma fl-istrumenti tal-PAK rilevanti. F’dan il-kuntest, per eżempju, għandna nikkonsidraw sa kemm il-PAK u l-‘Eżami tas-Saħħa’ ta’ l-2008 jistgħu jippromwovu użu aktar komplet tad-diżakkoppjament totali u ta’ appoġġ akbar għal ġestjoni ta’ ilma fi ħdan il-programmi ta’ żvilupp rurali. - Huwa wkoll importanti li niżguraw li r-reviżjonijiet tal-ġejjieni ta’ fondi strutturali jwasslu għal kopertura aħjar taż-żoni kkonċernati bi problemi kwantitattivi ta’ ilma. L-estensjoni ta’ dawn il-baġits u l-identifikazzjoni ta’ sinerġiji possibbli bejn il-politiki ma jinvolvux telf fi kwalunkwe opportunità alternattiva għal politiki ambjentali Ewropej oħrajn. - Fir-rigward ta’ l-impatti ta’ inċentivi fuq livell nazzjonali, l-evalwazzjoni ta’ l-għodod użati għas-settur ta’ l-enerġija tipprovdi tagħrif interessanti dwar l-effettività li x’aktarx tinkiseb mill-implimentazzjoni tagħhom fis-settur ta’ l-ilma. - Huwa ċar li l-inkoraġġiment ta’ l-iżvilupp ta’ teknoloġiji u prodotti ta’ effiċjenza fl-ilma jistimula s-suq u jżid il-kompetittività ta’ l-industriji Ewropej, kif hu diġà l-każ fis-settur ta’ l-enerġija. L-impatti soċjali - Politiki ta’ l-iffrankar ta’ ilma għandhom impatti soċjali pożittivi, b’mod partikolari fil-ħolqien ta’ impjiegi sostenibbli fis-settur pubbliku. L-impatti ambjentali - L-ilma li jiġi ffrankat ma jinħeliex u għalhekk ma jikkontribwixxix għal emissjonijiet diretti fuq ilmijiet. B’mod aktar ġenerali, it-tnaqqis ta’ estrazzjoni mill-ambjent naturali twassal għal stat aħjar ta’ l-ilmijiet u għal preservazzjoni ta' l-ekosistemi. Jeħtieġ li niffokaw fuq l-għażliet li jgħinu fit-titjib sinifikanti ta’ kull prassi tal-ġestjoni tad-domanda għall-ilma. Meta jitqies il-potenzjal globali ta’ l-iffrankar u ta’ l-effiċjenza fl-ilma madwar l-Ewropa, dan iwassalna għall-ħtieġa ta’ l-introduzzjoni ta’ ġerarkija ċara ta’ ilma li tiggwida t-tfassil tal-politika. Il-provvista ta’ ilma ġdida għandha titqies bħala għażla, meta jispiċċaw għażliet oħrajn ta’ ġestjoni tad-domanda għall-ilma, inkluż politika effettiva ta’ l-ipprezzar ta’ l-ilma u alternattivi li jkunu effettivi fin-nefqa. 6. TQABBIL TA' L-GħAżLIET Għażla A Provvista ta' l-ilma biss | Għażla B Politiki ta’ pprezzar ta’ l-ilma biss | Għażla Ċ Strateġija integrata | Medda l-qasira | Medda t-twila | Medda l-qasira | Medda t-twila | Impatti ekonomiċi | ++ | - | + | ++ | +++ | Impatti soċjali | + | - | +/- | +/- | + | Impatti ambjentali | - | - | + | ++ | +++ | - It-tabella ta’ hawn fuq tagħti sinteżi ta’ l-impatti ekonomiċi, soċjali u ambjentali ta’ l-għażliet differenti evalwati fit-taqsima ta’ qabel. - L-għażla A tista’ tagħti benefiċċji interessanti lill-ekonomija u s-soċjetà fuq il-medda l-qasira, waqt li l-impatti ambjentali huma mistennija li jkunu negattivi. Valutazzjoni ta’ l-impatti fuq medda itwal tindika proporzjon negattiv bejn l-ispiża u l-benefiċċju għall-ekonomija, is-soċjetà, u l-ambjent. - L-għażla B hija mistennija li jkollha impatti pożittivi fuq l-ekonomija u l-ambjent kull meta jiġu introdotti politiki effettivi ta’ l-ipprezzar ta’ l-ilma u ta’ l-irkupru ta’ l-ispejjeż tas-servizzi ta’ l-ilma minn min jużahom. L-impatti soċjali jistgħu jiddependu fuq il-livell ta’ l-ipprezzar ta’ l-ilma kkonsidrat u jistgħu jinstabu negattivi f'xi setturi ekonomiċi jew f'xi klassijiet soċjali tal-popolazzjoni. - L-għażla C tagħti r-riżultati gradwalment. L-impatti ekonomiċi huma mistennija li jkunu pożittivi mill-bidu u jikbru fil-medda t-twila. Maż-żmien, anke l-impatti soċjali se jkunu pożittivi. Din l-għażla mistennija li jkollha impatti ambjentali pożittivi sinifikanti u li dejjem jikbru. Meta mqabbla ma’ l-għażliet l-oħra, għandha l-akbar benefiċċji ambjentali. Abbażi ta’ din il-valutazzjoni, l-għażla C tidher li tipprometti l-aktar. Tiżgura l-aħjar proporzjon bejn l-ispiża u l-benefiċċju fuq il-medda t-twila. - Il-passi meħtieġa għal aktar żvilupp tal-politiki u l-miżuri li jindirizzaw kwistjonijiet dwar l-iskarsezza ta’ ilma u n-nixfa fi kwalunkwe każ jeħtieġu valutazzjonijiet ta' l-impatt rigorużi u addizzjonali. Il-passi li jmiss jinvolvu eżaminar aktar bir-reqqa tal-ġbir ta’ dejta u tal-valutazzjoni kwantitattiva tal-miżuri magħżula estratti mill-firxa wiesgħa ta’ għażliet proposti fil-Komunikazzjoni. - Huwa wkoll ċar li l-implimentazzjoni ta' miżuri speċifiċi teħtieġ id-definizzjoni ta' miżuri ta' akkumpanjament xierqa li jqisu fatturi speċifiċi reġjonali, settorali u soċjali. Dawn il-miżuri jeħtieġu wkoll aktar valutazzjoni. 7. SORVELJANZA U EVALWAZZJONI L-isfida ta’ l-iskarsezza ta’ ilma u n-nixfa teħtieġ li tiġi indirizzata kemm bħala kwistjoni ambjentali essenzjali kif ukoll bħala prikondizzjoni għat-tkabbir ekonomiku sostenibbli fl-Ewropa. Il-Kummissjoni se tirrevedi l-progress lejn l-orjentazzjonijiet stipulati u se tirraporta lill-Kunsill u lill-Parlament Ewropew dwarhom. Ir-rapport se jiġi ppreżentat fil-qafas ta’ Forum bejn il-Partijiet Interessati li ser jiġi organizzat fl-2008. Il-Kummissjoni se tikkonsidra inizjattivi u azzjonijiet ta' segwitu fid-dawl tad-diskussjonijiet dwar din il-Komunikazzjoni li ser isiru fil-Kunsill tal-Ministri u fil-Parlament Ewropew.